
Táplálkozási szokások a Magyar Honvédség aktív hajózó állománya körében

A légijármű-vezetők fokozott mentális és fizikai stressszoroknak vannak kitéve nap, mint nap munkájukból adódóan, melyhez elengedhetetlen a megfelelő táplálkozás- valamint folyadékfogyasztás, hiszen a repülésélettani stresszorokkal csökkenthet a teljesítmény és az odafigyelési képesség. Célom volt munkám során feltárni a Magyar Honvédség tápláltsági állapotával és táplálkozásával kapcsolatos tényeket és felhívni a figyelmet a megfelelő táplálkozás jelentőségére, fontosságára.
A Magyar Honvédség aktív állományú tagjai közül sokan folytatnak bizonyos diétákat, követnek étrendet, magas és alacsony fizikai igénybevételnek kitettek egyaránt. Ennek ellenére a kor előrehaladtával nő az elhízott és túlsúlyos katonák aránya, ami fokozza a krónikus betegségek kialakulását és a fizikai teljesítmény csökkenését, ezáltal veszélyeztetve a munkavégzés minőségét. A Honvédség által biztosított ellátmány (étkezések, normák) nem tudja fedezni az egyén szintjén a tápláltsági állapothoz és fizikai terheléshez szükséges mikro – makrotápanyagokat és energiát. Továbbá a megkérdezett katonák többsége nincs megelégedve a biztosított ételek minőségével és mennyiségével.
A hajózók folyamatos repülésélettani hatásoknak (stresszoroknak) vannak kitéve munkájuk során, így az Ő esetükben kiemelkedő jelentősége van az egyénre szabott speciális étrendnek. Jelenleg a hajózók táplálkozására nincs megfelelő hangsúly fektetve, ami kockáztatja a hosszútávú munkavégzés lehetőségét a megelőzhető betegségek kialakulása miatt.
Eddigi eredményeim és tapasztalataim arra engednek következtetni, hogy tápláltsági állapot és fizikai aktivitás szerint kellene kategorizálni a biztosított étkezéseket. Ez azonban nehéz feladat, mivel egy ilyen létszám mellett egyéni étkeztetésre nincs lehetőség, azonban a minőségi és mennyiségi paraméterek szabályozásával, módosításával olyan étkezési kategóriákat lehetne létrehozni, amely több katona számára közelíthetné meg az optimális, egyénre szabott étrend paramétereit. Bízom abban, hogy vizsgálatom eredményeivel és a témafelvetéssel elindíthatok egy nemzeti szintű közös gondolkodást és megfelelő szakemberek, valamint modern informatikai és diagnosztikai technika bevonásával javítható a katonák élelmezése.



